Жиндирго архивалдасан лъурал суратаз баерцин гьабураб тIубараб тIехьалъулъ М. ГIабдуразакъовас гIицIго Дагъистаналъул милициялъул тарих ва цебетIей бицун гуребги, гьелъул хIалтIи лъикIлъизабиялъе кIвар цIикIкIарал мисалалги рачун руго, гьединлъидал «Заманалъулги диргоги хIакъалъулъ» къиматаблъун лъугьун буго.
МухIамад ГIабдуразакъовасул гIумруялъе ва гьелъул хIакъалъулъ хъвараб тIехьалъе кьураб къиматалъул хIасилалда бихьулеб буго гьесул гIумуру гIадада ун гьечIеблъи, хасго гьесул тIехь, генерал В.Л. Соколовас хъвадухъе, лъугьун буго Россиялъул жанисел ишазул гIемерисел нухмалъулезул щибаб къоялъ пайда босизе столалда букIунеб тIехьлъун. Гьелъие нугIлъи гьабула «аралъул хIакъалъулъ дур ракIалдещвеял, бачIунеселъул ургъелал ва жакъасел пикраби пайдабугеллъун рукIина гIицIго Дагъистаналъул гурел, тIолабго Россиялъул нухмалъулезе» - абурал Россиялъул Халкъияв депутат С.А. Воронинил рагIабазги.